Clint Eastwood

Bakgrunn

Clint Eastwood var sønn av bokholderen Clinton Eastwood sr. (1906–1970) og hans hustru Margaret Ruth Runner (1909–2006). Han har skotske, engelske, irske og nederlandske aner. Under depresjonen tok faren arbeid som bensinstasjonsassistent. Familien måtte flytte rundt om i landet for å finne varig arbeid. 
Eastwood bodde tidvis med bestemoren, som hadde en kyllingfarm i San Francisco Bay Area. Til slutt slo familien seg til i Oakland. Eastwood, som var blyg og innadvendt, gikk på ti forskjellige skoler og avbrøt sitt college-studium i 1948. Han arbeidet blant annet som tømmerhugger, fyrbøter, bensinstasjonsassistent og lagerarbeider.
I 1951 ble han innkalt til hæren og postert på Fort Ord, der han var svømmelærer i to år. I militæret ble han kjent med David Janssen, som senere spilte Richard Kimble i den meget populære fjernsynsserien Jaget. Det var Janssen som foreslo at Eastwood skulle forsøke seg som skuespiller i Hollywood.

Tidlig karriere

Clint debuterte som skuespiller i Tarantula (1955). I syv år var han en halvkjent TV-skuespiller, i rollen som Rowdy Yates i westernserien Rawhide. Før han fikk sitt store gjennombrudd som Mannen uten navn i Sergio Leones western-filmer på 1960-tallet (Dollartrilogien), som For en neve dollar (1964), For en neve dollar mer (1965), og Den gode, den onde og den grusomme (1966).

1960- og 70-tallet

Etter Dollartrilogien kom Clint tilbake i USA og nøyet seg ikke å spille i en film, men hele tre; Alistair MacLeans Ørneredet (1968), Hang'em High og Med alle midler. Han debuterte som regissør med filmen Misty - mørkets melodi (1971). Og ble superstjerne for rollen som den hardkokte betjenten Harry Callahan i Dirty Harry (1971) Filmen fikk fire oppfølgere; i 1973, 1976, 1983 og 1988).

Eastwoods læremester – Don Siegel

Når Eastwood på 1960-tallet kom tilbake til USA etter spaghettiwesternfilmene ble han introdusert for Don Siegel. Siegel regissert Med alle midler (1968) som Eastwood spilte i. Dette skulle vise seg å bli et langt samarbeid mellom de to. Siegel ble Eastwoods læremester. Noe av det Siegel var mest kjent for var  å evnen å kunne skape veldig mye ut av forferdelig lite, og deres samarbeid førte til fire filmer; Two Mules for Sister Sara (1970), The Beguiled (1971), Dirty Harry (1971), Flukten fra Alcatraz (1979).

Mest populære filmer

Andre filmer Eastwood huskes for er; Dirty Harry-filmene, The Outlaw Josey Wales (1976), Flukten fra Alcatraz (1979), Pale Rider (1985), Nådeløse menn (1992), In the Line of fire (1993), Space Cowboys (2000) Mystic River (2003), Million Dollar Baby (2004) og Gran Torino (2008).
På 1990-tallet vant Clint Eastwood Oscar for beste regi og beste film med Nådeløse menn (1992), der han selv spilte hovedrollen (filmen er en hyllest til Eastwoods læremestre Don Siegel og Sergio Leone). Filmen Mystic River (2003), med blant andre Sean Penn i hovedrollen, mottok også flere Oscar-priser. Eastwood fikk også Oscar i 2004 for beste film og beste regissør for filmen Million Dollar Baby med Hilary Swank i hovedrollen.

Eldre alder

Etter Million Dollar Baby tok Eastwood på seg oppgaven med å fortelle historien om slaget om Iwo Jima. Den første var Flags of Our Fathers som fikk blandede kritikker i julen 2006. Filmen skildret slaget om Iwo Jima fra amerikansk side og ble nominert til to Oscar for beste lydklipp og beste lydmiks. Den andre filmen, Brev fra Iwo Jima, som skildret det samme slaget sett fra Japans side ble nominert til fire Oscar under den 79. Oscar-utdelingen for beste film, beste regi og beste originalmanus. Filmen ble tildelt Oscar for beste lydklipp.
I tillegg til filmkarrieren har Clint Eastwood utgitt musikk. Han komponerte filmmusikken til Mystic River, Million Dollar Baby, Flags of Our Fathers, Savnet av Grace (Grace Is Gone), Changeling, Hereafter og J. Edgar. 
I 1986 ble han valgt til borgermester i byen Carmel-by-the-Sea i California, som republikaner, et verv han hadde i to år. Han eier i dag et hotell i byen.

Privatliv

Eastwood har åtte barn med seks forskjellige kvinner. I 1996 giftet han seg med nyhetsankeret Dina Eastwood (Diana Ruiz) som han fikk ett barn sammen med før de ble skilt i 2014.